TÉARMAÍ AGUS COINNÍOLLACHA AN CHOMHAONTAITHE SEIRBHÍSÍ
TIONSCADAL CHUN AN SUÍOMH GRÉASÁIN MOL MATA BUNSCOILE A FHORBAIRT
Idir
An Chomhairle um Oideachas Gaeltachta (COGG)
(an “Cliant")
agus
[Ainm an tSoláthraí]
(an “Conraitheoir")
Dáta Éifeachtach: [Dáta]

1. SAINMHÍNITHE
Sa chomhaontú seo:
· Ciallaíonn “Seirbhísí" an dearadh, an fhorbairt, an cur i bhfeidhm, an oiliúint, an tacaíocht, an chothabháil agus na seirbhísí gaolmhara a bheidh ag teastáil i gcomhair an ardáin oideachasúil MOL MATA BUNSCOILE.
· Ciallaíonn “suíomh gréasáin" an suíomh gréasáin oideachasúil MOL MATA BUNSCOILE agus an Córas Bainistíochta Inneachair (CMS) a ghabhann leis.
· Ciallaíonn “Táirgí Insoláthartha" na bogearraí, an cháipéisíocht, an cód foinseach, na dearaí, na struchtúir inneachair, na cumraíochtaí, na tuairiscí, na hábhair oiliúna agus aschuir ghaolmhara uile a thairgfear faoin gComhaontú seo.
· Ciallaíonn “Téarma an Chonartha" an tréimhse a thuairiscítear i gClásal 3.
· Ciallaíonn “Lá Oibre" aon lá seachas an Satharn, an Domhnach nó lá saoire poiblí in Éirinn.

2. CEAPACHÁN
Ceapann an Cliant an Conraitheoir chun na Seirbhísí a thuairiscítear in Aguisín 1 a sholáthar agus aontaíonn an Conraitheoir go soláthróidh sé na Seirbhísí sin i gcomhréir leis an gComhaontú seo.
Úsáidfidh an Conraitheoir pearsanra atá cáilithe go cuí acu agus a bhfuil an saineolas, na scileanna agus an taithí is gá acu chun na Seirbhísí a sholáthar.

3. TÉARMA AN CHONARTHA
3.1 Tosóidh an Comhaontú ar an Lá Éifeachtach.
3.2 Mairfidh an tréimhse thosaigh ceithre (4) bliana agus cuimseoidh sí:
· Bliain 1: Dearadh, forbairt, tástáil, agus feistiú an tsuímh gréasáin agus oiliúint ina leith.
· Bliain 2 agus Bliain 4: Cothabháil, tacaíocht, nuashonruithe agus óstáil (nuair is infheidhme) a dhéanamh ar bhonn leanúnach.
3.3 Féadfaidh an Cliant síneadh a chur leis an gComhaontú go ceann tréimhse suas le (1) bhliain ach fógra i scríbhinn a thabhairt don Chonraitheoir.
3.4 Beidh an Comhaontú faoi réir athbhreithniú ar fheidhmíocht bliantúil.

4. RAON FEIDHME NA SEIRBHÍSÍ
Caithfidh an Conraitheoir:
4.1 Dearadh agus Forbairt
Is iad aidhmeanna an chonartha seo:
· suíomh gréasáin atá dírithe ar Mhatamaitic a bhunú le haghaidh scoileanna Gaeltachta agus lán-Ghaeilge i bPoblacht na hÉireann, suíomh atá slán agus inbhuanaithe;
· sraith straitéisí a chruthú;
· feidhmiúlacht “sábháil agus roinn” a fhorbairt a chuireann ar chumas múinteoirí gníomhaíochtaí a ullmhú, a shábháil, agus a roinnt gan aon ghá le cuntais daltaí ná le stóras sonraí daltaí ar fhreastalaithe;
· pleananna ceachta matamaitice agus gníomhaíochtaí atá ag COGG cheana féin a chur ar fáil mar PDFanna is féidir a íoslódáil;
· an suíomh gréasáin a fhorbairt mar thairseach matamaitice Gaeilge a fheicfidh an pobal;
· beidh COGG ábalta ábhar ar an ngréasán a bhainistiú agus a uasdátú go díreach;
· ardán ceapadóireachta a chomhtháthú le ligean do COGG gníomhaíochtaí nua digiteacha matamaitice a chruthú agus a fhoilsiú;
· le cinntiú gur féidir an ailtíreacht theicniúil a chothabháil, go bhfuil sí slán, gur féidir teacht air agus í a leathnú san am atá le teacht;
· le hoiliúint, cáipéisíocht, tacaíocht theicniciúil agus cothabháil a sholáthar thar thréimhse ceithre bliana.
· Cloífidh sé le treoirlínte faoi inrochtaineacht ghréasáin (EAA – WCAG)4.2

4.2 Cumais Riaracháin
Féachfaidh an Conraitheoir chuige go mbeidh pearsanra údaraithe de chuid an Chliaint in ann:
· Eagarthóireacht a dhéanamh ar ábhar leathanaigh.
· Struchtúir nascleanúna a chruthú agus a bhainistiú.
· Scagairí a chruthú, a mhionathrú agus a scriosadh.
· Acmhainní a uaslódáil, a chatagóiriú agus a eagrú.
· Barraí sleamhnáin agus gné-ábhar a bhainistiú.
· Cluaisíní, roghchláir agus cnaipí a athainmniú.
· Leathanaigh agus limistéir ábhair nua a chruthú.
Ba cheart ailtireacht an tSuímh Gréasáin a bheith inscálaithe agus inchumraithe ó thús deireadh Théarma an Chonartha.

5. CEANGLAIS THEICNIÚLA
Maidir leis an Suíomh Gréasáin, féachfaidh an Conraitheoir chuige:
5.1 Inrochtaineacht
· Go gcloíonn sé le caighdeáin WCAG 2.1 AA nó a gcomhionann.
· Go gcloíonn sé le ceanglais inrochtaineachta an Údaráis Náisiúnta Míchumais (NDA) go léir.
· Go dtacóidh sé le hiniúchtaí inrochtaineachta bliantúla a dhéanamh.
5.2 Freagrúlacht
Feidhmeoidh an Suíomh Gréasáin go héifeachtach:
· Ar ríomhairí deisce
· Ar ríomhairí glúine
· Ar tháibléid
· Ar ghléasanna móibíleacha
5.3 Feidhmíocht
Féachfaidh an Conraitheoir chuige:
· Go lódálfaidh leathanaigh go tapa.
· Go mbeidh feidhmiúlacht cuardaigh éifeachtúil aige.
· Go soláthrófar acmhainní ar bhealach optamaithe.
· Gur féidir brath air ó thaobh infhaighteachta agus aga fónaimh de.
5.4 Slándáil
Cuirfidh an Conraitheoir rialtáin slándála ar chaighdeán an tionscail i bhfeidhm, lena n-áirítear:
· Fíordheimhniú slán.
· Rialtáin rochtana úsáideora.
· Criptiú sonraí más cuí.
· Bainistiú paistí slándála.
· Monatóireacht ar laigí.

6. COSAINT SONRAÍ AGUS RGCS
6.1 Cloífidh an Conraitheoir:
· Leis an Rialachán Ginearálta maidir le Cosaint Sonraí (RGCS).
· Achtanna um Chosaint Sonraí na hÉireann.
· Aon reachtaíocht is infheidhme i leith cosaint sonraí.
6.2 Cuirfidh an Conraitheoir bearta cosanta i bhfeidhm a oirfidh do shonraí pearsanta a phróiseáil, go háirithe i gcás ábhar oideachasúil a d’fhéadfadh mionaoisigh a bheith ag plé leis.
6.3 Cuirfidh an Conraitheoir an Cliant ar an eolas a luaithe a fhaigheann sé amach gur tharla sárú ar shonraí pearsanta de chineál ar bith.
6.4 Ní aistreoidh an Conraitheoir sonraí pearsanta lasmuigh de dhlínsí ceadaithe gan cead a fháil i scríbhinn roimh ré.

7. OILIÚINT AGUS TACAÍOCHT
7.1 Cuirfidh an Conraitheoir oiliúint ar phearsanra ainmnithe de chuid an Chliaint a chuimseoidh:
· An chaoi leis an CMS a riaradh.
· An chaoi le hábhar a bhainistiú.
· An chaoi le hacmhainn a uaslódáil.
· An chaoi le dea-bhail a choinneáil ar an suíomh gréasáin.
· An chaoi le húsáideoirí a bhainistiú.
7.2 Soláthrófar ábhair oiliúna go leictreonach.
7.3 Ba cheart tacaíocht a bheith ar fáil ó cheann ceann Théarma an Chonartha.
7.4 Soláthróidh an Conraitheoir teagmhálaí tacaíochta agus nós imeachta i leith teagmhas a thuairisciú.

8. BAINISTIÚ TIONSCADAIL
8.1 Soláthróidh an Conraitheoir plean mionsonraithe i leith an tionscadail a chur i bhfeidhm ina mbeidh:
· Príomhgharspriocanna.
· Sceideal forbartha.
· Amlínte tástála.
· Ullmhúchán don seoladh.
· Bearta chun riosca a bhainistiú.
8.2 Tá sé le seoladh i mí Lúnasa 2027 ach amháin má chomhaontaítear spriocdháta eile i scríbhinn.
8.3 Soláthróidh an Conraitheoir tuairiscí ar an dul chun cinn ar eatraimh a chomhaontófar leis an gCliant.

9. TÁSTÁIL INGHLACTHACHTA
9.1 Nuair a bheidh an fhorbairt críochnaithe, déanfaidh an Cliant tástáil inghlacthachta.
9.2 Bronnfar inghlacthacht ar an Suíomh Gréasáin:
· Nuair a shásaíonn sé an tsonraíocht a comhaontaíodh.
· Nuair atá sé ag feidhmiú go hiomlán.
· Nuair a shásaíonn sé na ceanglais inrochtaineachta.
· Nuair atá sé ag feidhmiú chomh maith lena rabhthas ag súil.
· Nuair atá sé ag feidhmiú i nGaeilge agus i mBéarla.
9.3 Leigheasfaidh an Conraitheoir fabht ar bith a shainaithnítear le linn tástála agus ní ghearrfaidh sé táille bhreise air sin.

10. TÁILLÍ AGUS ÍOCAÍOCHT
10.1 Beidh na táillí de réir mar a leagadh amach iad sa Sceideal Praghsála a glacadh leis.
10.2 Ní bheidh luach an Chonartha níos mó ná an tsuim airgid a d’fhaomh an Cliant ach amháin má chomhaontaítear suim airgid eile i scríbhinn.
10.3 San áireamh sna táillí uile beidh:
· Obair
· Bogearraí
· Ceadúnais
· Costais taistil
· Oiliúint
· Tacaíocht
· Cothabháil
· Aon chostas gaolmhar eile
10.4 Luafar CBL in áit ann féin nuair is infheidhme.
10.5 Déanfar íocaíocht tar éis do shonraisc bhailí a fháil agus nuair a bheidh na garspriocanna a comhaontaíodh bainte amach go sásúil.

11. MAOIN INTLEACHTÚIL
11.1 Nuair a bheidh íocaíocht iomlán déanta, dílseofar na cearta maoine intleachtúla uile ar na táirgí insoláthartha a táirgeadh go sonrach don Chliant.
11.2 Deonóidh an Conraitheoir ceadúnas buan inaistrithe saor ó ríchíosanna don Chliant chun bogearraí tríú páirtí ar bith a glacadh isteach sa Suíomh Gréasáin a úsáid a mhéid is gá chun é a fheidhmiú.
11.3 Féachfaidh an Conraitheoir chuige nach sáróidh na táirgí insoláthartha cearta maoine intleachtúla tríú páirtí ar bith.

12. RÚNDACHT
12.1 Coinneoidh an dá pháirtí faoi rún gach faisnéis a nochtadh le linn an Chomhaontaithe.
12.2 Ní nochtfar faisnéis faoi rún gan cead i scríbhinn a fháil roimh ré ach amháin i gcás ina gceanglófar sin leis an dlí.
12.3 Beidh an oibleagáid seo fós ann fiú má chuirtear deireadh leis an gComhaontú.

13. SAORÁIL FAISNÉISE
Admhaíonn an Conraitheoir go mb’fhéidir go mbeidh an Cliant faoi réir an Achta um Shaoráil Faisnéise, 2014, agus dá bharr sin go mb’fhéidir go mbeidh air faisnéis bainteach leis an gComhaontú a nochtadh.
Aon fhaisnéis a mheasann an Conraitheoir í a bheith íogair ó thaobh na tráchtála de, cuirfidh sé í sin in iúl go sonrach.

14. ÁRACHAS
Coinneoidh an Conraitheoir ó cheann ceann Théarma an Chonartha:
· Árachas Dliteanais Fostóra.
· Árachas Dliteanais Phoiblí.
· Árachas Slánaíochta Gairmiúla.
Ba chóir fianaise a thabhairt go bhfuil árachas faighte nuair a iarrtar sin.

15. BARÁNTAIS
Téann an Conraitheoir i mbannaí:
· Go soláthrófar seirbhísí agus go n-úsáidfear cumas agus cúram réasúnta ina bhun sin.
· Go gcloífidh na táirgí insoláthartha leis na sonraíochtaí a comhaontaíodh ó thaobh ábhar de.
· Go mbeidh gach duine den phearsanra a shannfar chun obair air cáilithe go cuí.
· Go mbeidh an Suíomh Gréasáin saor ar chód mailíseach aitheanta.
· Go gcloífear leis na dlíthe agus leis na rialúcháin go léir is infheidhme.

16. FOIRCEANNADH
Féadfaidh an Cliant deireadh a chur leis an gComhaontú seo láithreach ach fógra i scríbhinn a thabhairt:
· Má sháraíonn an Conraitheoir an Comhaontú ar bhealach ábhartha.
· Má éiríonn an Conraitheoir dócmhainneach.
· Má theipeann ar an gConraitheoir arís agus arís eile cloí leis na caighdeáin a comhaontaíodh.
· Má theipeann ar an gConraitheoir fabhtanna a réiteach faoi cheann tréimhse réasúnta. 
Féadfaidh ceachtar páirtí deireadh a chur leis ar bhonn éascaíochta ach fógra i scríbhinn nócha (90) lá a thabhairt.

17. DLITEANAS
17.1 Beidh an Conraitheoir faoi dhliteanas i leith caillteanais nó damáiste a tharlaíonn de dheasca faillí, sárú conartha, sárú ar dhualgas reachtúil nó mí-iompair.
17.2 Ní bheidh ceachtar páirtí faoi dhliteanas i leith caillteanais indíreacha nó iarmhartacha ach amháin nuair a thoirmeasctar sin le dlí.
17.3 Níl aon rud sa Chomhaontú seo a eiseoidh dliteanas i leith:
· Calaoise.
· Bás nó díobháil phearsanta a tharlaíonn de dheasca faillí.
· Sárú ar oibleagáidí cosanta sonraí.
· Aon dliteanas nach féidir a eisiamh go dleathach.

18. FORCE MAJEURE
Ní bheidh ceachtar páirtí faoi dhliteanas i leith moilleanna nó teipeanna a tharlaíonn de dheasca imeachtaí nach raibh neart réasúnach acu air a fhad is gur tugadh fógra go pras fúthu agus go ndearnadh bearta maolaithe réasúnta ina leith.

19. CUR AMACH AR FOCHONRADH
Ní chuirfidh an Conraitheoir aon chuid ábhartha de na Seirbhísí amach ar fochonradh gan cead i scríbhinn a fháil ón gCliant roimh ré.
Beidh an Conraitheoir go hiomlán freagrach as a ndéanfaidh na fochonraitheoirí agus as na nithe a fhágfaidh siad gan déanamh.

20. DLÍ RIALAITHE
Beidh an Comhaontú seo faoi réir dhlíthe na hÉireann agus forléireofar é de réir dhlíthe na hÉireann.
Beidh dlínse eisiach ag cúirteanna na hÉireann i ndáil le haon dhíospóid a eascraíonn as an gComhaontú seo.

21. AN COMHAONTÚ IOMLÁN
Is ionann an Comhaontú seo, mar aon leis an tSonraíocht Tairisceana, an Sceideal Praghsála, an Comhaontú Rúndachta agus aon aguisín a ghabhann leo agus an comhaontú iomlán idir na páirtithe. Cuirtear é in áit an phlé, na n-aighneachtaí agus an chomhfhreagrais go léir a rinneadh roimhe seo.

SÍNITHE
Thar ceann COGG
Ainm: __________________________
Teideal: __________________________
Síniú: ______________________
Dáta: ___________________________
Thar ceann an Chonraitheora
Cuideachta: _______________________
Ainm: __________________________
Teideal: __________________________
Síniú: ______________________
Dáta: ___________________________


